Hudobný nástroj

Hudobný nástroj je zariadenie skonštruované alebo pozmenené na účely tvorby hudby. V podstate každý nástroj, ktorý dokáže vylúdiť zvuk a môže byť nejakým spôsobom kontrolovaný hudobníkom môžeme považovať za hudobný nástroj. Na hudobných nástrojoch môžeme hrať sólovo alebo ich kombinovať. Líšia sa materiálom, z ktorého sú vyrobené, zvukom, tvarom a spôsobom hry na nich.

Druhy hudobných nástrojov 
 Strunové nástroje: Ich spoločným znakom je vyludzovanie tónov rozochvievaním strún. Podľa toho, ako a čím sa struny rozochvievajú, delíme strunové nástroje na:
 Sláčikové: Hrá sa na nich pomocou sláčika. Patria sem husle, viola, violončelo a kontrabas.
 Brnkacie: Hrá sa na ne rukou alebo pomocou brnkacieho telieska - plektry. Do tejto skupiny patria: gitara, lutna, mandolína, balalajka, bendžo, bandura, lýra, citara, čembalo alebo harfa. 
 Úderné: Struny sa rozochvievajú priamym úderom na strunu alebo úderom na klávesnicu. Patria sem klavír, cimbal a iné. 

 Dychové nástroje: Základným princípom hry na tieto nástroje je vdychovanie vzduchu do nástroja. Podľa toho, z akého materiálu sú vyrobené, delíme ich na: 
 Drevené: Sú to vlastne píšťaly, ktoré sa od seba líšia farbou zvuku a silou tónu. Patrí sem pikola, zobcová flauta, klarinet, hoboj, fagot a kontrafagot. Napriek tomu, že saxofón sa vyrába z kovu, radíme ho medzi drevené dychové nástroje, najmä pre prítomnosť dreveného jazýčka, ktorý vibruje a vydáva zvuk. 
 Plechové: Plechové dychové nástroje sú vyrobené z tepaných plechov rôznych kovových zmesí. Základom tejto skupiny nástrojov bol roh. Patria sem všetky druhy trúbok, lesný roh, pozauna, tuba a iné.

 Bicie nástroje: Zdôrazňujú najmä rytmickú stránku hudby. Rozdeľujeme ich podľa toho, či ich možno ladiť, alebo či majú stály nemenný tón istej výšky:
 Samozvučné - Ak kmitá celé teleso nástroja, zaraďujeme ho medzi samozvučné hudobné nástroje. Udiera sa priamo po tele nástroja, ktoré je aj zdrojom a zosilňovačom zvuku. Zaraďujeme sem zvonkohru, gong, triangel, činely.
 Blanozvučné - Na blanozvučnom hudobnom nástroji vznikne tón rozkmitaním napnutej membrány a na jej rozozvučanie sa používajú paličky či kladivká. Tón sa zosilňuje v samotnej dutine nástroja, ktorá preberá funkciu rezonančnej skrine. U väčšiny blanozvučných  nástrojov nie je možné regulovať frekvenciu vydaného tónu, avšak farba tónu je do určitej miery ovplyvniteľná. Patria sem napríklad bubny, tympany, bongo, tamburína.

 Klávesové nástroje: Sú to nástroje, na ktoré sa hrá pomocou klávesnice - klaviatúry. Zvuk môže byť produkovaný či už pomocou vzduchu (organ, harmónium a akordeón), rozvibrovaním strún (klavír alebo čembalo), alebo pomocou elektrického prúdu (syntetizátor).

 Elektronické hudobné nástroje: Tieto nástroje vytvárajú zvuk pomocou elektronických zariadení a elektrického prúdu. Svojim tvarom často napodobňujú ostatné nástroje najmä gitary, klávesy alebo bubny.

 Hlas: Ľudský hlas je vo svojej podstate hudobným nástrojom. Zvuk vzniká, keď vzduch vydýchnutý z pľúc rozochveje hlasivky. Frekvencia vydaného zvuku môže byť kontrolovaná napätím hlasiviek a farba formáciou hlasového traktu.

História 
Všetky druhy hudobných nástrojov, snáď s výnimkou tých našich eľektronických (moderné), sa spomínajú už v starovekých písomnostiach ako sú egyptské zvitky alebo Biblia. Prvé nástroje vyrobené z kostí pochádzajú už cca. spred 9 000 rokov.

Pozri aj 
 Hudba
 Orchester
 Sachs-Hornbostelova klasifikácia hudobných nástrojov

Externé odkazy 
 Hudobné nástroje - referaty.sk

 
Hudba